ครัวเรือนผู้ประสบอุทกภัยริมฝั่งแม่น้ำโก-ลก เริ่มอพยพออกจากพื้นที่แล้ว หลังได้รับการแจ้งเตือนว่าระดับน้ำจะเพิ่มสูงขึ้นกว่าตลิ่ง 1.20 เมตร ภายในคืนนี้
ครัวเรือนผู้ประสบอุทกภัยริมฝั่งแม่น้ำโก-ลก เริ่มอพยพออกจากพื้นที่แล้ว หลังได้รับการแจ้งเตือนว่าระดับน้ำจะเพิ่มสูงขึ้นกว่าตลิ่ง 1.20 เมตร ภายในคืนนี้        ระดับน้ำในแม่น้ำโก-ลก ยังเพิ่มสูงขึ้นต่อเนื่อง ล่าสุดเมื่อเวลา 20.00 น. ระดับน้ำเพิ่มสูงขึ้นกว่าตลิ่งประมาณ 80 เซนติเมตร โดยมีบ้านเรือนราษฎรได้รับผล กระทบ 5 ชุมชนคือ ชุมชนท่าประปา ชุมชนท่ากอไผ่ ชุมชนหัวสะพาน และชุมชนโปฮงยามู รวม 235 ครัวเรือน มีผู้อพยพไปอยู่ที่ศูนย์อพยพผู้ประสบอุทกภัยเทศบาลเมืองสุไหงโก-ลก 11ครัวเรือน รวม 40 คน จากชุมชนหัวสะพาน และคาดว่าจะเริ่มทยอยเข้ามาอย่างต่อเนื่อง เพราะได้รับการแจ้งเตือนจากโครงการส่งน้ำและบำรุงรักษาโก-ลก ว่าปริมาณน้ำจากคลองบูเก๊ะตาจะไหลเข้ามาสมทบในแม่น้ำโก-ลกในช่วงเวลา 01.00 น.ของวันที่ 1 ธันาวคม 2562 นี้ จนทำให้ระดับน้ำในแม่น้ำโก-ลกเพิ่มขึ้นจนสูงกว่าตลิ่ง1.20 เมตร          นายปรีชา นวลน้อย นายอำเภอสุไหงโก-ลก ห่วงสถานการณ์ในพื้นที่จึงลงพื้นที่พร้อมพันเอก รุ่งโรจน์ อนันตโท ผู้บังคับการกรมทหารราบที่ 151/ผอ.ศูนย์บรรเทาสาธารณภัยกรมทหารราบที่ 151 นางสุชาดา พันธ์นรา นายกเทศมนตรีเมืองสุไหงโก-ลก และหน่วยงานที่เกี่ยวข้องเข้าเยี่ยมพร้อมมอบเวชภัณฑ์ยาแก่ราษฎรที่ประสบภัย        นายปรีชา นวลน้อย นายอำเภอสุไหงโก-ลก กล่าวว่า แผนรับมืออุทกภัยของอำเภอสุไหงโก-ลก ดำเนินการเป็น 3 ระยะ ซึ่งในห้วงเกิดอุทกภัยได้จัดเตรียมเจ้าหน้าที่ อส.ชุดจิตอาสาพระราชทาน เปิดศูนย์อำนวยการเฉพาะกิจเพื่อให้ความช่วยเหลือประชาชนตลอด 24 ชั่วโมง บริเวณชุมชนท่าประปา ได้รับการสนับสนุนเรือท้องแบนจากการกรมทหารราบที่ 151 และสถานีตำรวจภูธรสุไหงโก-ลก เวชภัณฑ์ยาจากสำนักงานสาธารณสุขอำเภอสุไหงโก-ลก โดยมีทีม อสม.และหน่วยแพทย์ใกล้ใจเข้ามาช่วยให้คำแนะนำการดูแลสุขภาพในห้วงเกิดอุทกภัย ทั้งนี้ยืนยันการบูรณาการความร่วมมือของทุกภาคส่วนจะสามารถช่วยบรรเทาความเดือดร้อนให้กับประชาชนในพื้นที่ได้อย่างมีประสิทธิภาพ